
–	ņemot vērā iepriekšējās rezolūcijas par Azerbaidžānu,
–	ņemot vērā Reglamenta 150. panta 5. punktu un 136. panta 4. punktu,
A.	tā kā kopš 2025. gada sākuma politieslodzīto skaits Azerbaidžānā ir pieaudzis līdz gandrīz 400 cilvēkiem, kas ir patvaļīgi aizturēti, pamatojoties uz politiski motivētām apsūdzībām, un starp viņiem ir pilsoniskās sabiedrības aktīvisti, opozīcijas līderi, žurnālisti, akadēmisko aprindu pārstāvji un cilvēktiesību aizstāvji;
B.	tā kā tališu etnisko minoritāšu pētniekam un žurnāla “Tališu nacionālās akadēmijas ziņas” galvenajam redaktoram Igbal Abilov un Kārļa Universitātes doktorantūras studentam Bahruz Samadov tika piespriests attiecīgi 18 un 15 gadu cietumsods, pamatojoties uz apsūdzībām valsts nodevībā;
C.	tā kā abu akadēmisko aprindu pārstāvju tiesas procesi notika aiz slēgtām durvīm, pārkāpjot starptautiskos taisnīgas tiesas standartus un nevainīguma prezumpciju; tā kā iespējamie pierādījumi bija tikai kontakti un viedokļu apmaiņa ar Armēnijas zinātniekiem; tā kā ieslodzījuma laikā viņu veselības stāvoklis ir pasliktinājies;
D.	tā kā šīs lietas ir saistītas ar divu citu akadēmisko aprindu pārstāvjiem — Gubad Ibadoghlu un Fazil Gasimov — netaisnīgi un patvaļīgi piespriesto sodu;
E.	tā kā 2025. gada 1. decembrī Azerbaidžānā notiekošās autoritārās prakses konsolidācijas kontekstā tika arestēts pazīstams opozīcijas līderis Ali Karimli, pamatojoties uz apsūdzībām valsts apvērsumā,
1.	stingri nosoda Bahruz Samadov un Igbal Abilov apcietināšanu, kriminālvajāšanu un notiesāšanu, pamatojoties uz politiski motivētām apsūdzībām;
2.	aicina Azerbaidžānu nekavējoties un bez nosacījumiem atbrīvot visus politieslodzītos, jo īpaši Bahruz Samadov, Igbal Abilov un Gubad Ibadoghlu, kā arī garantēt taisnīgu tiesu, pienācīgu procesu un izbeigt represijas pret žurnālistiem, aktīvistiem, akadēmisko aprindu pārstāvjiem, opozīcijas pārstāvjiem, cilvēktiesību aizstāvjiem un citām nelikumīgi aizturētām personām, tostarp trimdā esošajām personām;
3.	visstingrākajā veidā nosoda Ali Karimli arestēšanu un prasa viņu nekavējoties atbrīvot;
4.	pauž īpašu satraukumu par to, ka valsts drošības noteikumi tiek ļaunprātīgi izmantoti kā instrumenti tiesu iestāžu īstenotai vajāšanai, iebiedēšanai un kriminālatbildības noteikšanai par vārda brīvību, miera aizstāvību un publisku kritiku; pauž dziļas bažas par akadēmisko brīvību un kultūras tiesību pastāvīgo vājināšanos Azerbaidžānā;
5.	aicina Azerbaidžānu ievērot un saskaņot savus tiesību aktus ar starptautisko cilvēktiesību pienākumiem un standartiem, tostarp tiem, kas saistīti ar vārda brīvību un akadēmisko brīvību;
6.	aicina ES globālā cilvēktiesību sankciju režīma ietvaros apsvērt atbilstīgus pasākumus pret attiecīgajām atbildīgajām amatpersonām;
7.	aicina ES delegāciju Baku uzraudzīt iepriekš minētās lietas un ES īpašo pārstāvi cilvēktiesību jautājumos tikties ar aizturētajiem akadēmisko aprindu pārstāvjiem;
8.	aicina ES turpināt atbalstīt cilvēktiesības un demokrātisku pārvaldību Azerbaidžānā, tostarp palielinot atbalstu pilsoniskajai sabiedrībai, un nodrošināt, ka diplomātiskā iesaiste joprojām atbilst ES pamatvērtībām;
9.	uzsver, ka progresam attiecībā uz jebkuru turpmāko partnerības nolīgumu vajadzētu būt atkarīgam no reāliem panākumiem cilvēktiesību, tiesiskuma un ES vērtību un principu ievērošanas jomā, tostarp no politieslodzīto atbrīvošanas un ierobežojošo tiesību aktu atcelšanas, kā norādīts iepriekšējās Parlamenta rezolūcijās;
10.	uzdod priekšsēdētājai šo rezolūciju nosūtīt Padomei, Komisijai, PV/AP, dalībvalstīm, kā arī Azerbaidžānas prezidentam, valdībai un parlamentam.

